清微軒詩
作者：張擴
朝代：宋

paragraphs: 君不見楚王宫中多諛臣，雌雄之說徒紛紛。
大空槖籥本平施，安有煩冤愁庶人。
又不見若耶溪上帆如駛，朝南暮北隨人意。
令行由天不由人，豈爲舟人採薪計。
君今面山開兩扉，恬養不爲居所移。
方床曲几淨無暑，有聲南來清且微。
清似太虛無滓穢，微如少女生妍媚。
軒中稚竹亦粲然，快與主人便晝睡。
不須驟吹六律管，不用緩鼓五絃琴。
會當月夜君家去，却扇扶座開煩襟。